­Tämä on poliittista sabotaasia, keskustan puoluesihteeri Jouni Ovaska harmittelee kiusantekoa

Kuntavaalit

Keskustan helsinkiläiselle kuntavaaliehdokkaalle Monica Lambergille on luotu valeprofiili Helsingin Sanomien vaalikoneeseen.

Lambergin suuhun oli laitettu muun muassa seuraavat kommentit:

”Kansalaiset voisivat pitää turpansa kiinni ja keskittyä verojensa maksamiseen” ja ”Kaikki Helsingin työttömät voisi pakkosiirtää maalle asumaan ja tuottamaan ruokaa meille työssäkäyville”.

Helsingin Sanomat on nyt tuhonnut profiilin.

Lehti selvittää parhaillaan, miten valeprofiilin luonti oli mahdollista.

Vaalikoneen puoluekohtainen salasana vuoti anarkistien suosimalle takku.net -sivustolle viime viikonloppuna.

On myös mahdollista, että salasana on päätynyt verkkoon jo aikaisemmin.

Helsingin Sanomat vaihtoi keskustan salasanan, kun tieto vahingosta kävi ilmi.

Salasanaa levitettiin eräässä takku.net -sivuston viestiketjussa viime lauauntaina.

Siellä todettiin seuraavasti: ”Jo vastanneiden vastauksiin ei pääse käsiksi, mutta niiden jotka eivät ole vastanneet….. TOR-verkon kautta voi pitää vähän hauskaa kepuleiden kustannuksella…”

Salasanan vuotaminen on mahdollistanut valeprofiilin luomisen ehdokkaille, jotka eivät ole vielä julkaisseet vastauksiaan.

On mahdotonta sanoa, miten salasana on päätynyt vääriin käsiin.

Kyse voi olla tahallisesta kiusasta tai inhimillisestä virheestä.

Helsinkiläinen kuntavaaliehdokas Monica Lamberg huomasi perjantaiaamuna, että joku oli julkaissut vastauksia hänen nimissään.

– Tuntuu todella ikävältä, että joku varastaa identiteettini vaalikoneen kautta, Lamberg harmittelee.

Lambergin mukaan tapahtunut kertoo karua kieltä siitä, kuinka tärkeää tietoturvallisuus on nykypäivänä.

Keskustan puoluesihteeri Jouni Ovaskaa tiedotettiin tapahtuneesta viime viikonloppuna.

– Tämä on poliittista sabotaasia, Ovaska harmittelee kiusantekoa.

Helsingin Sanomien kehityspäällikkö Esa Mäkinen kertoo Suomenmaalle, että tieto tapahtuneesta saavutti hänet viime viikonloppuna ja salasana vaihdettiin viipymättä.

– Käsittelemme kaikki ehdokasprofiilit käsin. Emme havainneet ongelmallisia profiileja, kun tarkastimme keskustan ehdokkaita, Mäkinen kertoo.

Kuntavaaliehdokas Lambergin vastaukset ovat livahtaneet seulan läpi erehdyksessä.

Mäkinen on pahoillaan Lambergille koituneesta harmista.

– Muita vastaavanlaisia tapauksia ei onneksi ole tullut ilmi.